Merlangas

Merlangas (Merlangius merlangus) – menkinių (Gadidae) šeimos žuvų rūšis. Paplitęs Atlanto vandenyne palei Europos pakrantes: nuo pietryčių Barenco jūros ir Islandijos iki Portugalijos, Juodojoje, Egėjo, Adrijos jūrose, šiaurės vakarų Viduržemio jūroje reta.Merlangius merlangus (Linnaeus, 1758), fishbase.se

Merlangas panašus į menkę. Kūnas iki 50 cm ilgio (dažniausiai sugaunami 30–35 cm). Nugara rusva, dėmėta, šonai pilkšvi, pilvas balsvas. Turi 3 nugaros ir 2 pauodegio pelekus. Virš krūtinės pelekų tamsi dėmė. Apatinis žiomuo trumpesnis už viršutinį, ant jo trumpas ūselis.

Gyvena pelagialėje, priedugnyje iki 100–120 m gylio. Buriasi į nedidelius tuntus. Minta smulkiomis žuvimis, krevetėmis, krabais, moliuskais, galvakojais. jaunikliai – zooplanktonu. Neršia žiemą, ikrai pelaginiai.

Merlangas – svarbi verslinė žuvis. Parduodama šviežia, šaldyta, rūkyta, džiovinta. Pagrindiniai tiekėjai – Jungtinė Karalystė ir Prancūzija.Merlangius merlangus (Linnaeus, 1758) , FAO.

 Šaltiniai 

Kategorija:Menkiažuvės